《自从行送子贤兄判武定》
明代·王世贞

自从书生好官职，万事都道书生力。朱幡皂盖者谁子，满目疮痍救不得。

我兄昔作东平日，却罢逢迎劝耕织。闾党豪宗伺嚬笑，郡国守相低颜色。

枳棘谁为凤凰叹，鹓雏颇遭老鸱嚇。归去旅葵堂上多，种将菰米湖田瘠。

去年汝出东平道，父老初惊渐相识。争献浊酒肥鸡猪，为言童稚今有室。

棠树已见堪把抱，汝鬓何由尚如漆。武定风土亦不恶，临别殷勤怆今昔。

男儿光彩逐手生，将相功名到头识。君不见汉家循吏黄颍川，亦要禾廛出三百。

作者简介：王世贞（1526年－1590年）字元美，号凤洲，又号弇州山人，汉族，太仓（今江苏太仓）人，明代文学家、史学家。“后七子”领袖之一。官刑部主事，累官刑部尚书，移疾归，卒赠太子少保。好为古诗文，始于李攀龙主文盟，攀龙死，独主文坛二十年。有《弇山堂别集》、《嘉靖以来首辅传》、《觚不觚录》、《弇州山人四部稿》等。